《再用前韵寄东崖霍元方》
明代·宋讷

九皋鸣鹤声闻野，翠弓有矢不虚舍。先生抱负两相似，莫笑狂歌为君写。

昔年医俗绕亭多种竹，十载干戈少存者。故基神护尚遗竹，兔葵燕麦相萦惹。

先生今日重构亭，移花养竹归来也。俊游清赏尽佳辰，何有天聋并地哑。

鸥鹭群，农桑社。淇水渡上东崖下。阶前笋箨添数竿，阑外柳丝生一把。

凤笺粉褪笔锋粘，燕巢泥落琴弦打。醒梦茶香煮石乳，养生汤好倾般若。

雪三尺，霜万瓦。先生此时都不知，剧饮豪吟集文雅。

胸臆不拘拘，情思常洒洒。愧我结金兰，膺门得者寡。

凤雏昨日送佳什，词源倒峡琼瑰泻。君不闻戴昌窃听潘京谈，惟才不可假。

作者简介：（1311—1390）元明间大名府滑县人，字仲敏。元顺帝至正进士。任盐山尹，弃归。明洪武二年，以儒士征，预修《礼》、《乐》诸书。事竣，不仕归。后以荐授国子助教，累迁文渊阁大学士、国子祭酒。严立学规，勤于讲解。十八年复开进士科，所取士，国子监生占三之二。卒谥文恪。有《西隐集》。